## El Consell col·labora amb Visit València per a la promoció turística de la ciutat

*** Turisme destina un milió d’euros per a promocionar València com a Capital Verda Europea, a més d’altres esdeveniments com el World Paella Day, el Ironman o el Festival València Cuina Oberta**

El Consell ha autoritzat la subscripció del conveni de col·laboració entre Turisme Comunitat Valenciana i la Fundació Visit València per al foment de la imatge de la ciutat de València com a referent de diversos productes turístics com el cultural, l’urbà, el gastronòmic, l’esportiu, el familiar i el de negocis (MICE) durant 2024.

A través d’este conveni, Turisme Comunitat Valenciana destina a la Fundació Visit València un milió d’euros per a la realització d’accions de màrqueting dirigides a enfortir el posicionament del municipi.

Així, mitjançant este acord, s’impulsa la promoció de València com a Capital Verda Europea a través de diverses accions de comunicació i promoció, tant en el mercat nacional com en mercats internacionals. Entre estes actuacions destaca l’organització de l’entrega de premis We’re Smart Green Guide 2024 que se celebrarà el pròxim mes de novembre.

A més, la Fundació Visit València durà a terme diverses accions per a promocionar els productes turístics, com ara el World Paella Day, les Falles, el Tribunal de les Aigües, el Sant Greal, a més d’altres esdeveniments esportius com el Ironman, accions de promoció en el marc de la marca Unique València, el turisme de congressos o la València Film Office.

De la mateixa manera, el conveni arreplega accions de promoció i comunicació que fomenten el consum local, com el Festival València Cuina Oberta, Festin o València Culinary Festival, a més d’altres accions promocionals en el mercat nacional.

L’acord també inclou accions de màrqueting i comunicació en mercats internacionals d’Europa, Àsia i Amèrica, així com actuacions per a millorar la connectivitat aèria, marítima i ferroviària.

Fecha: 02/07/2024